Beurtkrag tydelik opgeskort om wetsontwerpe deur te voer(Argieffoto: pixabay) Eskom skort beurtkrag Vrydag van 12:00 tot 17:00 op om die parlement kans te gee om verskeie wetsontwerpe deur te voer – en sal beurtkrag dan vir die res van die naweek toepas. Volgens Eskom word die beurtkrag op versoek van die adjunkspeaker opgeskort. “Die deurvoer van die wetsontwerpe is noodsaaklik om die regering aan die gang te hou, omdat daar sonder die betrokke toewysings nie finansiering vir sleutelstaatsfunksies soos hospitale, wetstoepassing en ander noodsaaklike dienste sal wees nie.” Volgens Eskom word die opskorting moontlik gemaak deur groot nywerheidsgebruikers wat ingestem het om hul kragverbruik in dié tyd te verminder. “Dit gaan in hierdie tyd vir Eskom ook nodig wees om sommige van sy noodreserwes te gebruik, en sommige van die reserwes wat oor die afgelope paar dae opgebou is, sal nou uitgeput word.” Eskom sê om dié voorraad weer op te vul en vir die komende week voor te berei, gaan fase 2-beurtkrag Vrydag om 17:00 hervat word en tot Sondag om 22:00 duur. “Eskom vra om verskoning vir die ongerief en onsekerheid wat deur die onderbrekings in kragtoevoer veroorsaak is.” Die sukkelende kragvoorsiener het Suid-Afrikaners gevra om “in die nasionale belang” hul kragverbruik tussen 12:00 en 17:00, asook oor die naweek, te verminder. In Maart vanjaar is beurtkrag ook opgeskort sodat Suid-Afrikaners die roudiens vir wyle Zoeloekoning Goodwill Zwelithini op televisie kon volg.